SHBA vendos sanksione ndaj Iranit
Një zyrtar I lartë i administratës tha se këta janë hapa fillestarë në përgjigje të provës balistike duke e quajtur atë të papranueshëm
Shtetet e Bashkuara ndërmorën hapat e para, në mbështetje të paralajmërimeve ndaj Iranit, duke vendosur sanksione të reja si reagim ndaj provës së fundit me raketa që ndërmori Teherani. Trembëdhjetë individë dhe 12 entitete u sanksionuan. Sanksionet u vendosën ndaj rrjeteve që mbështesin Iranin, në Kinë dhe Emiratet e Bashkuara Arabe, që kanë ndihmuar Teheranin që të sigurojë teknologji dhe materiale të nevojshme për të zhvilluar programin e raketave balistike. Departamenti amerikan i Thesarit tha se sanksione u vendosën edhe ndaj individëve dhe rrjeteve që bashkëpunojnë me Forcën Elitë Quds të Gardës Revolucionare dhe me grupin libanez terrorist Hezbollah që mbështetet nga Irani. Masat e së premtes erdhën si rezultat i atij që zyrtarët amerikanë po e cilësojnë si një proces të vazhdueshëm që përfshin konsultime me agjenci kyçe amerikane dhe aleatë. Por zyrtarët thanë se vendimi përfundimtar erdhi si rezultat i provës balistike, që binte ndesh me një rezolutë të OKB-së që e ndalon Iranin të bëjë prova të tilla. Njoftimi pason një paralajmërim të sotëm nga Presidenti Trump ndaj Iranit, pasi ministri i jashtëm i vendit i zhvlerësoi kërcënimet amerikane, pas provës me raketë. "IranI po luan me zjarrin – ata nuk e kuptojnë sesa ‘i butë’ ishte Presidenti Obama me ta. Jo unë!”, shruante ai në Twitter. Edhe Ministri i Jashtëm Iranian, Javad Zarif shkruajti në Twitter se Irani nuk frikësohet nga kërcënimet amerikane. Sanksionet janë masa e parë ndëshkuese nga administrata e re amerikane ndaj Iranit, që kur e paralajmëroi për pasoja pas provës balistike. Ato reflektojnë prirjen e administratës së presidentit Trumë për një qëndrim më të ashpër ndaj Iranit.